**Д О Г О В О Р**

**ЗА ИЗПЪЛНЕНИЕ НА**

**СТРОИТЕЛНО-МОНТАЖНИ РАБОТИ**

**№ РД 51-6 / 13.03.2017 г.**

Днес, 13.03.2017 г., в град София, Министерство на земеделието и храните, представлявано от проф. д-р Христо Бозуков – министър на земеделието и храните и от Капка Алексиева – началник отдел „Счетоводство“ в дирекция „ФУ“ на МЗХ, наричано за краткост ВЪЗЛОЖИТЕЛ и

„Лирекс БГ“ ООД, пререгистрирано в Агенцията по вписванията към Министерство на правосъдието, ЕИК 121057952, представлявано от Манол Янков Илиев, в качеството му на управител на дружеството, наричано по-долу за краткост ИЗПЪЛНИТЕЛ, на основание чл. 112 от ЗОП и решение № РД 52-74/29.12.2016 год. на ВЪЗЛОЖИТЕЛЯ се договориха за следното:

1. **ПРЕДМЕТ НА ДОГОВОРА**

**Чл. 1 (1)** ВЪЗЛОЖИТЕЛЯТ възлага, а ИЗПЪЛНИТЕЛЯТ приема да извършистроително-монтажни работи (СМР) с предмет: „Ремонт на зала 112 (червен салон) като център за съхранение на база данни“, съгласно условията на обществената поръчка, техническата спецификация на ВЪЗЛОЖИТЕЛЯ, техническото предложение и ценовото предложение на ИЗПЪЛНИТЕЛЯ, които са приложения и са неразделна част от договора.

**(2)** ИЗПЪЛНИТЕЛЯТ се задължава да извърши строително-монтажните работи в пълно съответствие с инвестиционен проект на обекта и подробните количествено-стойностни сметки, които са неразделна част от договора.

1. **ЦЕНА И НАЧИН НА ПЛАЩАНЕ**

**Чл. 2. (1)** Общата цена за изпълнение предмета на договора, съгласно предложено от Изпълнителя и прието от Възложителя Ценово предложение е 121 990 (сто двадесет и една хиляди деветстотин и деветдесет) лева **без ДДС** или 146 388 (сто четиридесет и шест триста осемдесет и осем) лева с включен ДДС.

1. Цената на този договор включва всички необходими разходи на ИЗПЪЛНИТЕЛЯ за изпълнението на обекта, вкл. тези за подготовка на строителството, работната ръка, депонирането на строителни отпадъци, извънреден труд, застраховка на всички СМР и всички други присъщи разходи, неупоменати по-горе.
2. Договорените цени на видовете работи по количествената сметка няма да бъдат променяни за целия период на строителството. Цената на финансовия риск за срока на изпълнение на обекта също е включена в цената по договора.
3. Промяна на количествата на даден вид работа не е предпоставка за промяна на единичната цена.
4. Цената на договора е окончателна и не се променя при промени в цените на труда, строителните продукти, оборудването и др., с изключение на случая на намаляване на цените за изпълнение на договора в интерес на ВЪЗЛОЖИТЕЛЯ.

**Чл. 3. (1)** При изпълнение предмета на Договора, ВЪЗЛОЖИТЕЛЯТ заплаща на ИЗПЪЛНИТЕЛЯ стойността на действително извършените строително-монтажни работи, по единичните цени от количествено-стойностните сметки.

**(2)** Количества на видове СМР се доказват с протокол за установяване на действително извършени натурални видове строителни и монтажни работи. За завършени и подлежащи на разплащане ще се считат само тези видове работи, които са приети от инвеститорския контрол, авторския надзор, представители на ВЪЗЛОЖИТЕЛЯ и са отразени в съответния протокол.

**(3)** Възложителят може да възлага в рамките на договорената стойност по чл. 2, ал. 1, допустими дейности по проекта в срока на договора, като ИЗПЪЛНИТЕЛЯТ приема да изпълни допълнителни видове работи, чието извършване е необходимо в резултат на причини, които не са могли да бъдат известни на ВЪЗЛОЖИТЕЛЯ при подписване на този договор. Същите се остойностяват на база на разходни норми за труд, механизация и материали и ценообразувани с единичните показатели от ценовото предложение, както следва:

- анализите на цените се съставят по уедрени сметни норми (УСН), СЕК или други (други технически норми в строителството);

- цени на материали по фактури, предварително съгласувани с ВЪЗЛОЖИТЕЛЯ;

- часова ставка – 12,50 лв./час;

- допълнителни разходи върху труда – 100 %;

- допълнителни разходи върху механизацията – 30 %;

- доставно-складови разходи – 8 %

- печалба - 10%.

**(4)** При възникване на непредвидени видове СМР същите се изпълняват след одобряването им от ВЪЗЛОЖИТЕЛЯ и представяне на анализи за единичните цени за допълнително възникналите работи.

**Чл. 4**. Разплащането на договорените видове СМР се извършва както следва:

**1.** ВЪЗЛОЖИТЕЛЯТ заплаща на ИЗПЪЛНИТЕЛЯ аванс в размер на 30 % с начислен ДДС в срок до 30 (тридесет) дни от подписване на Протокол образец № 2 за откриване на строителната площадка, съгласно Наредба № 3 от 31.07.2003 г. за съставяне на актове и протоколи по време на строителството, и представяне на фактура в оригинал от ИЗПЪЛНИТЕЛЯ.

**2.** ВЪЗЛОЖИТЕЛЯТ извършва следващо плащане след приемане по надлежния ред на реално извършени СМР надвишаващи изплатения аванс.

**3.** Изпълнените натурални строителни и монтажни работи по т. 2, се заплащат в 30-дневен срок след представяне на оригинална фактура, с приспадане на стойността на преведения аванс, от ИЗПЪЛНИТЕЛЯ и протокол за установяване на завършени и подлежащи на плащане натурални видове и количества работи (обр. 19), придружен със сертификати, протоколи за изпитания на вложените материали, гаранционни карти и др. и Сметка 22, съгласно Правилник за изпълнение и предаване на строително-монтажните работи, в съответствие с Наредба № 2/2003 г. и Наредба № 3/2003 г., подписани от ВЪЗЛОЖИТЕЛЯ, АВТОРСКИЯ НАДЗОР и СТРОИТЕЛНИЯ НАДЗОР на обекта и приети от ВЪЗЛОЖИТЕЛЯ.

**4.** Окончателното плащане се извършва след подписване на констативен акт (образец 15) за установяване годността за приемане на строежа (Наредба № 3/31.07.2003 г. за съставяне на актове и протоколи по време на строителството), което не може да бъде по-малко от 10 % от стойността по договора.

**5**. ВЪЗЛОЖИТЕЛЯТможе да открие неотменяем, документарен, делим, непрехвърляем акредитив в полза на ИЗПЪЛНИТЕЛЯ, като плащането се извършва след точно изпълнение на задълженията на ИЗПЪЛНИТЕЛЯ, при спазване на задълженията по чл.3 от договора, като всяка от страните поема за своя сметка банковите разноски за обслужване на акредитива на обслужващата я банка.

**6.** При невъзможност за усвояване на цялата сума по договора, ВЪЗЛОЖИТЕЛЯ може да открие сметка със специален режим и предназначение (ескроу сметка) за разплащане на дължимите суми, от която ще покриват плащанията. Разпореждането със средствата по ескроу сметката ще се извършва от ВЪЗЛОЖИТЕЛЯ, при спазване на изискванията по чл. 3, ал.2 от договора.

**Чл. 5.** Плащанията се извършват в посочените срокове по чл. 4

**Чл. 6.** Разплащанията се извършват по банков път по сметката на ИЗПЪЛНИТЕЛЯ:

БАНКА ТБ Алианц Банк България АД

IBAN: BG46BUIN95611010007719,

BIC: BUINBGSF,

**Чл. 7.** Строително-монтажните работи, изпълнявани в отклонение от нормативно установените правила за изпълнение и приемане на СМР, не се заплащат от ВЪЗЛОЖИТЕЛЯ.

**ІІІ. СРОК ЗА ИЗПЪЛНЕНИЕ НА ДОГОВОРА**

**Чл. 8. (1)**Срокът за изпълнение на договора е 3 /три/ месеца и започва да тече от датата на съставяне и подписване на протокол (образец 2) за откриване на строителната площадка до датата на съставяне и подписване на констативен акт (образец 15) за установяване годността за приемане на строежа (Наредба № 3/31.07.2003 г. за съставяне на актове и протоколи по време на строителството).

**(2)** Срокът по ал. 1 може да бъде удължен с времето, през което изпълнението е било невъзможно поради непреодолима сила и/или непредвидени обстоятелства, за наличието на които другата страна е била надлежно уведомена и е приела съществуването им, на база на представените документи/доказателства.

**(3)** Конкретната причина и времето, с което се удължава срокът по ал. 1, се определят в констативен протокол, съставен и подписан от упълномощени представители на ИЗПЪЛНИТЕЛЯ (включително и подизпълнителите), ВЪЗЛОЖИТЕЛЯ и ИНВЕСТИТОРСКИЯ КОНТРОЛ, като срокът за изпълнение на поръчката се удължава с времетраенето на периода, през който не е работено.

**(4)** При възникването на непредвидими обстоятелства и/или непреодолима сила изпълнението на задълженията по договора и съответните насрещни задължения се спират за времетраенето им. Срокът за изпълнение на задължението се продължава съобразно периода, през който изпълнението е било спряно.

**(5)** При никакви обстоятелства промяната, включително удължаването на сроковете за изпълнение на поръчката не е основание за искане и получаване на каквото и да е друго допълнително плащане извън цената по чл. 2.

**ІV. ПРИЕМАНЕ НА РАБОТА И РЕКЛАМАЦИИ**

**Чл. 9.** ИЗПЪЛНИТЕЛЯТ е длъжен да завърши и предаде обекта в срока по чл. 8, ал. 1 отнастоящия договор.

**Чл. 10. (1**) Извършените СМР се отчитат пред ВЪЗЛОЖИТЕЛЯ с представяне на протокол за установяване на изпълнените строителни и монтажни работи от ИЗПЪЛНИТЕЛЯ придружен със сертификати, протоколи за изпитания на вложените материали, гаранционни карти и др., съгласно Правилник за изпълнение и приемане на строително-монтажните работи, в съответствие с Наредба № 2/2003 г. и Наредба № 3/2003 г. на Министерство на регионалното развитие и благоустройството.

**(2)** Протоколът за установяване на изпълнените СМР се подписва от ВЪЗЛОЖИТЕЛЯ, авторския надзор и строителния надзор.

**(3)** ВЪЗЛОЖИТЕЛЯТ приема работата на ИЗПЪЛНИТЕЛЯ само след приключване на всички строителни и монтажни работи на обекта, изпълнени качествено и в пълно съответствие с инвестиционния проект и количествено-стойностните сметки и при изпълнение на условията по ал. 1 и 2.

**(4)** Изпълнените и приети СМР ще се заплащат по реда и условията на чл. 4 от настоящия договор.

**(5)** При констатирани грешки в представен на Възложителя протокол за изпълнените СМР, той може да върне акта за коригиране или грешката да се отрази като корекция при следващия акт.

**(6)** При установяване на отклонения от качеството на извършените СМР и/или на вложените основни и спомагателни материали, както и в случай, че изпълнените СМР не са придружени от необходимите строителни книжа, ВЪЗЛОЖИТЕЛЯТ уведомява ИЗПЪЛНИТЕЛЯ и има право да откаже да приеме извършените СМР и да не заплати съответното възнаграждение до отстраняване за сметка на ИЗПЪЛНИТЕЛЯ на констатираните несъответствия и/или отклонения.

**(7)** Рекламации по предходната ал. 6 се предявяват в 7-дневен срок от тяхното откриване в констативен протокол, като в него се посочват недостатъците, деня и начина на установяването на същите. В протокола могат да се посочат срокове за отстраняване на констатираните недостатъци, като тези срокове не се отразяват на крайния срок, уговорен в настоящия договор. Констативният протокол се подписва от страните по договора или упълномощени от същите лица, като копие от протокола се предава на ИЗПЪЛНИТЕЛЯ.

**(8)** След получаване на констативния протокол по ал. 7, ИЗПЪЛНИТЕЛЯТ е длъжен в 7-дневен срок да предприеме действия за отстраняване на дефектите, както и да уведоми писмено ВЪЗЛОЖИТЕЛЯ за срока, в който ще бъдат отстранени, като срокът не може да е повече от технологично необходимия за подобен вид СМР.

**Чл. 11.** Окончателното приемане на извършените и отговарящи на проекта и предписания на компетентни органи СМР се извършва с подписване на Констативен акт (образец № 15) за установяване годността за приемане на строежа.

**V. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 12**. ИЗПЪЛНИТЕЛЯТима право:

**1.** да получи договорената цена, при условията и в сроковете на този договор, ако качествено и точно изпълни задълженията си по него.

**2.** да иска от ВЪЗЛОЖИТЕЛЯнеобходимото и възможно съдействие за изпълнение на дейностите по договора.

**Чл. 13**. ИЗПЪЛНИТЕЛЯТсе задължава:

**1.** да изпълни дейностите по договора при условията и в сроковете, предвидени в него;

**2.** да осигури необходимите за цялостното изграждане на строежа специализиран и изпълнителен състав, механизация, ръчни инструменти, строителни и помощни материали;

**3.** да подпише протокол за спиране на строителството, при наличие на условията на чл. 8, ал. 4 от настоящия договор;

**4**. да информира своевременно ВЪЗЛОЖИТЕЛЯ за всички пречки, възникващи в хода на изпълнението на договора, като може да иска от ВЪЗЛОЖИТЕЛЯ указания за отстраняването им;

**5.** да изпълнява всички СМР съобразно изискванията на Правилника за изпълнение и приемане на строително-монтажните работи и качество, съответстващо на БДС;

**6.** да изпълнява всички СМР в съответствие с проектната документация, спазвайки законовите разпоредби в строителството и мерките за безопасност при работа на строителната площадка;

**7.** да изпълнява указанията и изискванията на ВЪЗЛОЖИТЕЛЯ, както и на органите, компетентни да съгласуват или одобрят отделните части/етапи, съгласно действащото в Република България законодателство, включително, но не само, да отстранява посочените недостатъци и пропуски за своя сметка;

**8.** да предоставя на ВЪЗЛОЖИТЕЛЯ, авторския надзор и строителния надзор възможност да извършва контрол по изпълнението на работите на обекта;

**9.** да изпълнява всички разпореждания по изпълнението на СМР, дадени от ВЪЗЛОЖИТЕЛЯ, авторския надзор и строителния надзор;

**10.** да използва само подизпълнители, посочени в офертата за участие в процедурата за възлагане на обществената поръчка;

**11.** да осигури получаването на необходимите разрешителни, съгласувания и одобрения от всички органи извън администрацията на ВЪЗЛОЖИТЕЛЯ;

**12.** да поддържа и удължава при необходимост валидността на гаранцията за изпълнение;

**13.** по време на изпълнение на строителните работи е длъжен да не допуска повреди или разрушаване на инженерната инфраструктура в границите и извън границите на обекта, при осъществяване на действия по изпълнение на договора;

**14.** да поддържа актуална застрахователна полица „Застраховка за професионална отговорност на участниците в строителството”. Професионалната дейност от застрахователната полица да отговаря на предмета на поръчката и да бъде за стойност (не по-малко) от стойността по договора;

**15.** да присъства на всички срещи, както и на извънредни срещи, инициирани от ВЪЗЛОЖИТЕЛЯ и/или авторския надзор и/или строителния надзор;

**16.** да не използва по никакъв начин, включително за свои нужди или като я разгласява пред трети лица, каквато и да било информация за ВЪЗЛОЖИТЕЛЯ, негови служители или контрагенти, станала му известна при или по повод изпълнението на този договор;

**17.** да осигури спазване на изискванията за конфиденциалност от всяко лице от екипа си;

**18.** да спазва указанията и да изпълнява задълженията си, предвидени в договора по отношение на инвеститорския контрол;

**19.** да спазва разпоредбите за здравословни и безопасни условия на труд;

**20.** след приключване на строителните и монтажни работи да възстанови строителната площадка в първоначалния вид - да изтегли цялата налична механизация и невложените материали и да остави площадката чиста от отпадъци, както и да възстанови нарушената около обекта инфраструктура;

**21.** да извърши за своя сметка дейностите, както и да заплати дължимите такси за третиране на строителни отпадъци, съгласно местните наредби;

**22.** след завършване на СМР на обекта да изготви и предаде на ВЪЗЛОЖИТЕЛЯ екзекутивната документация на обекта по реда на чл. 175 от ЗУТ;

**23.** в случаите, при които за изпълнението на СМР на обекта, ИЗПЪЛНИТЕЛЯТ ще ползва ПОДИЗПЪЛНИТЕЛ, то същия е длъжен:

**23.1.** в седемдневен срок от сключването на настоящия договор да сключи договор за подизпълнение с подизпълнителите, посочени в офертата, при спазване изискванията на ЗОП. Сключването на договор за подизпълнение не освобождава изпълнителя от отговорността му за изпълнение на договора за обществена поръчка;

**23.2.** да изпрати на ВЪЗЛОЖИТЕЛЯ оригинален екземпляр от договор за подизпълнение или допълнително споразумение към него, или договор, с който се заменя посочен в офертата подизпълнител, в три дневен срок от сключването му.

**VІ. ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 14**. ВЪЗЛОЖИТЕЛЯТима право:

**1.** при поискване да получава незабавно информация за хода на работата и ползваните от ИЗПЪЛНИТЕЛЯексперти и специалисти;

**2.** да изисква, при необходимост и по своя преценка, обосновка от страна наИЗПЪЛНИТЕЛЯ за предприетите строително монтажни дейности;

**3.** да не приеме извършената работа или която и да е нейна част, ако тя не съответства в значителна степен като обем и качество на изискванията на ВЪЗЛОЖИТЕЛЯ и не може да бъде изменена и/или допълнена;

**4.** да упражнява контрол върху изпълнението на дейностите по договора по всяко време, включително и като посещава обекта, като с това не създава пречки на ИЗПЪЛНИТЕЛЯ;

**5.** да дава допълнителни указания на ИЗПЪЛНИТЕЛЯ в хода на изпълнението на настоящия договор, които са задължителни;

**Чл. 15.** ВЪЗЛОЖИТЕЛЯТ се задължава:

1. да изплати договореното възнаграждение на ИЗПЪЛНИТЕЛЯ в размера, при условията и в сроковете на настоящия договор;
2. да осигури наИЗПЪЛНИТЕЛЯ достъп до известната му информация и документация, необходима наИЗПЪЛНИТЕЛЯза изпълнение на договора;
3. да предаде всички разрешителни и строителни книжа, свързани със строежа на ИЗПЪЛНИТЕЛЯ.

**VІІ. КОНТРОЛ ПО ВРЕМЕ НА ИЗПЪЛНЕНИЕ НА ДОГОВОРА**

**Чл. 16. (1)** ВЪЗЛОЖИТЕЛЯТ може по всяко време да осъществява контрол по изпълнението на този договор, стига да не възпрепятства работата на ИЗПЪЛНИТЕЛЯ и да не нарушава оперативната му самостоятелност.

**(2)** Указанията на ВЪЗЛОЖИТЕЛЯ са задължителни за ИЗПЪЛНИТЕЛЯ.

**VІІІ. ГАРАНЦИЯ ЗА ИЗПЪЛНЕНИЕ НА ДОГОВОРА. ГАРАНЦИОННИ УСЛОВИЯ**

**Чл. 17. (1)** ИЗПЪЛНИТЕЛЯТ се задължава да изпълнява добросъвестно своите задължения, определени с този договор, което обезпечава с гаранция за изпълнение на договора. Гаранцията за изпълнение на договора е в размер на 6 099,50 лв. (словом) представляваща 5% от стойността по чл. 2, ал. 1, от договора без вкл. ДДС.

**(2)** Гаранцията за изпълнение може да бъде представена като безусловна и  
неотменима банкова гаранция/застраховка с изрично посочен предмет на договора за изпълнение на обществената поръчка. При представяне на гаранция за изпълнение под формата на парична сума, същата се превежда по банковата сметка на ВЪЗЛОЖИТЕЛЯ - Министерство на земеделието и храните: БНБ – Централно управление; МЗХ: IBAN – BG08 BNBG 9661 3300 1500 02; BIC – BNBGBGSD; БНБ – ЦУ.

**(3)** ИЗПЪЛНИТЕЛЯТ се задължава да поддържа актуална валидността на гаранцията за изпълнение на договора.

**(4)** Седемдесет на сто от гаранцията за изпълнение, представена като безусловна и неотменима банкова гаранция или като застраховка следва да бъде със срок на валидност 3 месеца след датата на подписване на констативен акт (образец 15) за установяване годността за приемане на строежа (Наредба № 3/31.07.2003 г. за съставяне на актове и протоколи по време на строителството).

**(5)** Тридесет на сто от гаранцията за изпълнение, представена като безусловна и неотменима банкова гаранция или като застраховка следва да бъде със срок на валидност 3 месеца след изтичане на гаранционния срок по чл. 19.

**(6)**  Седемдесет на сто от гаранцията за изпълнение, независимо от формата под която е представена, се освобождава в срок до 30 (тридесет) календарни дни, след подписване на Констативен акт (образец № 15) за установяване годността за приемане на строежа

**(7)** Тридесет на сто от гаранцията за изпълнение, независимо от формата под която е представена, се освобождава в срок до 30 (тридесет) календарни дни след изтичането на гаранционния срок по чл. 19, ако окончателното изпълнение на поръчката е прието без забележки.

**(8)** Гаранцията се освобождава в пълен или редуциран размер, в зависимост от приложението на Раздел IX „Отговорност и санкции”.

**Чл. 18. (1)** ВЪЗЛОЖИТЕЛЯТ задържа гаранцията за изпълнение или част от нея, при неизпълнение на всяко от задълженията по договора от страна на ИЗПЪЛНИТЕЛЯ.

**(2)** ВЪЗЛОЖИТЕЛЯТ задържа гаранцията за изпълнение на договора, ако в процеса на неговото изпълнение възникне спор между страните, който е внесен за решаване от компетентния съд. Гаранцията се задържа до окончателното решаване на спора.

**(3)** ВЪЗЛОЖИТЕЛЯТ има право да прихване от гаранцията, начислените по реда на чл. 22, ал. 1 и чл. 24, ал. 1 суми за неустойки.

**Чл.19.** Гаранционният срок на договорените СМР е пет години , които не може да е по-малък от определените в Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти.

**Чл. 20**. Гаранционните срокове започват да текат от датата на подписване на констативен акт (образец 15) за установяване годността за приемане на строежа (Наредба № 3/31.07.2003 г. за съставяне на актове и протоколи по време на строителството).

**Чл. 21. (1)** Всички дефекти, проявили се през гаранционния срок, се отстраняват от ИЗПЪЛНИТЕЛЯ за негова сметка.

**(2)**За появилите се в гаранционните срокове дефекти, ВЪЗЛОЖИТЕЛЯТ уведомява писмено ИЗПЪЛНИТЕЛЯ в 7-дневен срок от установяване на дефекта. След получаване на уведомлението, ИЗПЪЛНИТЕЛЯТ, съгласувано с ВЪЗЛОЖИТЕЛЯ, е длъжен в 7 - дневен срок да предприеме действия за отстраняване на дефектите в технологично необходимия срок за подобен вид СМР.

**(3)** В случай на неизпълнение ВЪЗЛОЖИТЕЛЯ може сам да отстрани появилите се дефекти, като ИЗПЪЛНИТЕЛЯ се задължава да заплати стойността им.

**ІХ. ОТГОВОРНОСТ И САНКЦИИ**

**Чл. 22. (1)** При забава на изпълнението на СМР, ИЗПЪЛНИТЕЛЯТ дължи неустойка в размер на 0,1 % от стойността на видовете неизпълнени строителни и монтажни работи за всеки просрочен ден след крайния срок до завършване на обекта, но не повече от 20 % от стойността на същата.

**(2)** При забава, извън срока по чл. 21, ал. 2 за отстраняване на дефекти, появили се през гаранционния срок по чл. 19 от договора, ИЗПЪЛНИТЕЛЯТ дължи неустойка в размер на 0,5 % за всеки просрочен ден от стойността им без ДДС, но не повече от 10 % от стойността на същата.

**(3)** Забавата по ал. 1 и 2 се установява с констативен протокол, подписан от представител на ВЪЗЛОЖИТЕЛЯ , осъществяващ контрол по изпълнението на договора. В констативния протокол се посочва номера на договора, датата от която започва да тече забавата и конкретното искане на ВЪЗЛОЖИТЕЛЯ. Копие от протокола се предава на ИЗПЪЛНИТЕЛЯ.

**Чл. 23**. В случай на увреждане по вина на ИЗПЪЛНИТЕЛЯ на съществуващи съоръжения и комуникации, разходите по тяхното възстановяване са за негова сметка.

**Чл. 24. (1)** При пълно неизпълнение на задълженията от ИЗПЪЛНИТЕЛЯ с повече от 30 дни, свързани с извършване на СМР, при системно неизпълнение на някои от другите задължения, ВЪЗЛОЖИТЕЛЯТ има право да развали договора с петнадесет дневно писмено предизвестие. В този случай ИЗПЪЛНИТЕЛЯТ дължи и неустойка в размер на 10 % от стойността по чл. 2, ал. 1 без ДДС от договора.

**(2)** При условията на ал. 1, ВЪЗЛОЖИТЕЛЯТ има право да задържи гаранцията за изпълнение. Констатациите по ал.1 се правят с констативен протокол от представител на ВЪЗЛОЖИТЕЛЯ. В констативния протокол се посочва номера на договора, в какво се състои неизпълнението и конкретното искане на ВЪЗЛОЖИТЕЛЯ. Копие от протокола се предава на ИЗПЪЛНИТЕЛЯ.

**Чл. 25. (1)** ВЪЗЛОЖИТЕЛЯТ има право да приспадне неустойките по чл. 22, ал. 1 и чл. 24, ал. 1от договора от гаранцията за изпълнение, предоставена от ИЗПЪЛНИТЕЛЯ.

**(2)** В случай, че гаранциите по ал. 1, предоставени от ИЗПЪЛНИТЕЛЯ, са недостатъчни да покрият дължимите неустойки, ВЪЗЛОЖИТЕЛЯТ има право да приспадне остатъка от междинното и от окончателното плащания по чл. 4, т. 2-4 от договора.

**Чл. 26.** В случай, че вредите, претърпени от изправната страна са в по-голям размер от неустойките, определени в настоящия раздел от договора, същата има право да търси обезщетение за разликата по общия ред.

**Чл. 27. (1)** При възникнал съдебен спор относно изпълнението, тълкуването, недействителността или прекратяването на договора, ВЪЗЛОЖИТЕЛЯТ има право да не освободи и задържи гаранцията за изпълнение до окончателното решаване на спора.

**(2)** В случай, че съдът се произнесе с решение в полза на ВЪЗЛОЖИТЕЛЯ и установи със сила на пресъдено нещо наличието на вземане на последния срещу ИЗПЪЛНИТЕЛЯ или осъди ИЗПЪЛНИТЕЛЯ да заплати на ВЪЗЛОЖИТЕЛЯ причинени имуществени вреди, ВЪЗЛОЖИТЕЛЯТ има право да се удовлетвори от гаранцията за изпълнение. Ако гаранцията за изпълнение се окаже недостатъчна за погасяване на вземането на ВЪЗЛОЖИТЕЛЯ, същият следва да потърси доброволно изпълнение от ИЗПЪЛНИТЕЛЯ преди да пристъпи към принудително изпълнение на решението.

**Х. НЕПРЕОДOЛИМА СИЛА**

**Чл. 28.** Страните се освобождават от отговорност за неизпълнение на договора, което е пряка и непосредствена последица от настъпване на непредвидими обстоятелства или непреодолима сила.

**Чл. 29. (1)** Страната, позоваваща се на непреодолима сила, е длъжна в тридневен срок от настъпването й да уведоми другата страна в какво се състои непреодолимата сила и какви са възможните последици от нея, които ще попречат на изпълнението на договорените условия.

**(2)** Непреодолима сила по смисъла на този договор е всяко непредвидимо и непредотвратимо събитие от извънреден характер и извън разумния контрол на страните, възникнало след сключване на договора, което прави изпълнението му невъзможно.

**(3)** Не е налице непреодолима сила, ако съответното събитие е вследствие на неположена грижа от страна на ИЗПЪЛНИТЕЛЯ или при полагане на дължимата грижа то може да бъде преодоляно.

**Чл. 30.** В срока по чл. 29, ал. 1от договора страната, която се ползва от освобождаването от отговорност, трябва да изпрати на другата страна и констатиращия възникването на събитието официален документ, изходящ от съответната търговска палата, държавен орган или общинска администрация. Същият следва да съдържа информация за причинната връзка между непреодолимата сила и невъзможността за изпълнение на договорното задължение.

**Чл. 31**. По същия начин и в същите срокове страната, която се позовава на непреодолима сила, трябва да уведоми другата страна за прекратяване на събитието.

**Чл. 32**. Ако посочените по-горе уведомления и съобщения не се изпратят в посочените срокове и начини, страната не може да се ползва от освобождаването от отговорност.

**Чл. 33**. В случаите на непреодолима сила и доколкото тя има влияние върху сроковете по договора, съответните срокове се удължават автоматично с времето, през което е било налице непреодолима сила.

**ХІ. ПРЕКРАТЯВАНЕ И РАЗВАЛЯНЕ НА ДОГОВОРА**

**Чл. 34. (1)** Договорът се прекратява:

**1.** с изпълнение предмета на договора;

**2.** при обективна невъзможност за изпълнение на договора;

**3.** по взаимно съгласие на страните, изразено в писмена форма, като в този случай се уреждат и финансовите последици от прекратяването;

**4.** едностранно от ВЪЗЛОЖИТЕЛЯ с 15-дневно писмено предизвестие.

**(2)** Когато ВЪЗЛОЖИТЕЛЯТ едностранно откаже изпълнението на поръчката по т. 4 или последната се прекрати по взаимно съгласие по т. 3, той изплаща на ИЗПЪЛНИТЕЛЯ направените разноски до момента, свързани с извършените СМР.

**(3)** Прекратяването на договора се удостоверява с окончателен протокол, подписан от двете страни или техни упълномощени представители. В протокола се отбелязват всички обстоятелства във връзка със строежа.

**Чл. 35. (1)** Когато изпълнението на поръчката стане обективно невъзможно, ИЗПЪЛНИТЕЛЯТ няма право на възнаграждение.

**(2)** Ако една част от работата е била изпълнена и може да бъде полезна за ВЪЗЛОЖИТЕЛЯ, ИЗПЪЛНИТЕЛЯТ има право на съответната част от уговореното възнаграждение след представяне на ВЪЗЛОЖИТЕЛЯ на необходимите документи, доказващи извършеното.

**ХІІ. ОБЩИ РАЗПОРЕДБИ**

**Чл. 36. (1)** ВЪЗЛОЖИТЕЛЯТ определя следните длъжностни лица за контакти по изпълнение на договора - Емил Симеонов **-** старши експерт дирекция „Сигурност“ и Марина Велинова – държавен експерт в отдел „Инвестиции и концесии“.

**(2)** ИЗПЪЛНИТЕЛЯТ определя следното длъжностно лице за контакти по изпълнение на договора – Виолета Нейчева – ръководител проект.

**(3)** Всяка от страните може да извърши промяна на определените, съгласно предходните алинеи длъжностни лица, за която следва да уведоми писмено другата страна в седемдневен срок.

**Чл. 37**. Страните по договора се задължават да бъдат лоялни една към друга, да не разпространяват информация, относно финансовите си взаимоотношения, както и факти и обстоятелства, които биха засегнали интересите на всяка една от тях пред трети лица.

**Чл. 38**. Изменения по този договор могат да се правят съгласно реда по ЗОП.

**Чл. 39. (1)** Всички съобщения между страните са валидни, ако са направени писмено и са депозирани при ВЪЗЛОЖИТЕЛЯ и ИЗПЪЛНИТЕЛЯ, или писмено с обратна разписка при изпращането им по пощата, или са изпратени по факс и са подписани от съответните упълномощени лица. За валидни адреси за кореспонденция се считат посочените в настоящия договор:

- ЗА ВЪЗЛОЖИТЕЛЯ - гр. София, бул. „Христо Ботев" № 55, факс (+3592) 981 79 55

- ЗА ИЗПЪЛНИТЕЛЯ – адрес София, факс (+3592) 9 691 692

**(2)** При промяна на адреса за кореспонденция всяка от страните е длъжна незабавно да уведоми писмено другата, в противен случай съобщенията се считат за редовно връчени с произтичащите от това последици.

**Чл. 40**. За неуредените по договора въпроси се прилагат разпоредбите на законодателството на Република България.

**Чл. 41**. Споровете между страните, възникнали при и по повод изпълнението на договора или свързани с неговото тълкуване, недействителност, неизпълнение или прекратяване, се решават съобразно българското законодателство.

**Чл. 42**. Неразделна част от настоящия договор са следните приложения:

1. Техническа спецификация на ВЪЗЛОЖИТЕЛЯ;

2. Техническото предложение на ИЗПЪЛНИТЕЛЯ;

3. Ценовото предложение на ИЗПЪЛНИТЕЛЯ.

Договорът се състави в 3 еднообразни екземпляра-един за ИЗПЪЛНИТЕЛЯ и два за ВЪЗЛОЖИТЕЛЯ.

**ВЪЗЛОЖИТЕЛ: ИЗПЪЛНИТЕЛ:**

**МИНИСТЪР: п. не се чете УПРАВИТЕЛ: п. не се чете**

**ПРОФ. Д-Р ХРИСТО БОЗУКОВ МАНОЛ ИЛИЕВ**

**НАЧАЛНИК ОТДЕЛ**

**„СЧЕТОВОДСТВО”: п. не се чете**

**КАПКА АЛЕКСИЕВА**